**REGLUGERÐ FYRI KOLSHØLL**

**Endamálsorðing**

1) Kolshøll er mentanarhøll í Eiðis kommunu og hevur til endamáls at kveikja og skapa karmar um kreativt virksemi og upplivingar innan ymisk sløg av tónlist, leiklist, filmslist, framsýningum, fyrilestrum og mentanarligum tiltøkum fyri allar aldursbólkar. Við sínum framúrskarandi ljóð- og ljósviðurskiftum er Kolshøll dygdargóður pallur til sjálvt tey mest krevjandi tiltøkini. Harumframt er eisini møguleiki at nýta høllina til fundir, ráðstevnur, skeið, sølustevnur og verkstovur av bæði vinnuligum og alment gagnligum slagi.

Kolshøll leggur seg eftir at hýsa mentanarligum og kreativum virksemi, har onnur høli í kommununi ikki eru tøk til endamálið.

**Karmar**

2) Kolshøll er 172 fermetrar til støddar. Tað ber til at hava slætt gólv ella teleskoptribunu. Tá tribunan er frammi, eru 105 sitipláss. Tá gólvið er slætt, eru 250 standipláss. Skúlin hevur skúlastovur og onnur høli, ið kunnu brúkast til virksemi uttan fyri skúlatíð í serligum førum.

**Ábyrgd og skyldur**

3) Eiðis kommuna hevur ábyrgdina av Kolshøll.

Eiðis kommuna og tey í varða av tiltøkum í Kolshøll hava ábyrgd av, at Kolshøll og hølini annars, ið verða nýtt í sambandi við tiltøk, verða farin væl um, og verða nýtt við virðing. Tiltøkini skulu taka støði í og verða í samljóði við endamálsorðingina.

Eiðis kommuna skal skipa so fyri, at árliga rakstrarjáttanin verður umsitin við skili og javnvigar við árslok.

Eiðis kommuna hevur ábyrgd av og ber fíggjarliga kostnaðin av vanligari reingerð, viðlíkahaldi, hita og streymi. Harumframt hevur Eiðis kommuna ábyrgd av og ber kostnaðin av útgerðini, sum er í Kolshøll, og at útgerðin verður dagførd leypandi, soleiðis at hon stendur mát við nútímans krøv og við dygdargóðu karmarnar, ið ein ynskir at hava fyri Kolshøll. Eiðis kommuna umsitur árligu játtanina fyri Kolshøll og rindar rokningar og kostnað annars, ið eru knýtt til tey ymisku tiltøkini.

Tiltøk verða skipað við atliti til vanligar reglur og krøv innan trygd og brunaumsjón.

**Fyriskipan og mannagongdir**

4) Eiðis kommuna veitir høli. Fyriskiparar hava ábyrgd av hølinum og at tiltøkini eru í samljóði við endamálsorðingina.

Loyvt er at hava mat og drekka við inn í Kolshøll.

**Útleigan**

6) Um Kolshøll verður leigað út til fyriskipara, sum kemur uttanífrá, rindar hesin ein ásettan leigukostnað fyri hølini. Leigukostnaðurin er fyri atgongd til hølini við tí standardútgerð, sum er í teimum, fyri hita, streym, og reingerð. Allan annan kostnað, t.d. fyri aðra útgerð, broyting av standarduppseting í Kolshøll, stroyming, billettsølu, kaffisølu, parkering, marknaðarføring o.a. hevur leigarin fíggjarliga og fyriskipanarliga ábyrgd av. Eiðis kommuna kann tó veita ráðgeving og vísa á møguleikar, umframt kunna um tiltøkini á heimasíðu og øðrum sosialum miðlum, um tørvur er á tí.

**7) Leiguprísir**

Sum meginregla eru hesir prísir galdandi:

Leiga pr. tíma kr. 250,-, annars eftir nærri avtalu.

Samtykt á bygdaráðsfundi 27.02.24

------------------------